CELEX: 52022PC0038
Language: el
Date: 2022-02-09
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Κέντρου Διακανονισμού Διαφορών από Επενδύσεις (ICSID)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.2.2022
            COM(2022) 38 final
            2022/0025(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Κέντρου Διακανονισμού Διαφορών από Επενδύσεις (ICSID)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικειμενο της προτασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο του διοικητικού συμβουλίου του Διεθνούς Κέντρου Διακανονισμού Διαφορών από Επενδύσεις (ICSID) σε σχέση με την προβλεπόμενη έγκριση των τροποποιημένων κανόνων του ICSID
                  1
               . Η έκδοση θα παραγάγει έννομα αποτελέσματα στην πρακτική που εφαρμόζει η Ευρωπαϊκή Ένωση στις συμφωνίες στον τομέα του διακανονισμού διαφορών από επενδύσεις.
            
            
               2.Πλαισιο της προτασης
            
            
               2.1.Το ιδιαίτερο ενδιαφέρον της Ευρωπαϊκής Ένωσης για το ICSID
            
            
               Σήμερα 155 κράτη είναι συμβαλλόμενα κράτη της σύμβασης ICSID, μεταξύ των οποίων 26 είναι κράτη μέλη της Ένωσης. Η Ευρωπαϊκή Ένωση, καθαυτή, δεν είναι μέλος του ICSID. Ωστόσο, η Ευρωπαϊκή Ένωση έχει ενσωματώσει τους κανόνες διαιτησίας του ICSID και τους κανόνες διαιτησίας για την πρόσθετη διευκόλυνση σε όλες τις εμπορικές και επενδυτικές συμφωνίες της που περιλαμβάνουν κανόνες για την προστασία των επενδύσεων
                  2
               . Όπως ορίζεται στις εν λόγω συμφωνίες, οι κανόνες του ICSID μπορούν να εφαρμόζονται σε επενδυτικές διαφορές που εγείρονται από επενδυτές της ΕΕ κατά τρίτων χωρών, από επενδυτές τρίτων χωρών κατά κρατών μελών της ΕΕ ή, σύμφωνα με τις προτεινόμενες τροποποιήσεις, σε διαφορές που εγείρονται κατά της Ένωσης βάσει των κανόνων διαιτησίας του ICSID για την πρόσθετη διευκόλυνση. Επομένως, η Ένωση έχει ιδιαίτερο ενδιαφέρον για τη μεταρρύθμιση των κανόνων του ICSID.
            
            
               2.2.ICSID
            
            
               Το ICSID είναι θεσμικό όργανο που αποτελεί μέρος του Ομίλου της Παγκόσμιας Τράπεζας. Είναι ανεξάρτητο και αποπολιτικοποιημένο θεσμικό όργανο διακανονισμού διαφορών. Οι σκοποί του ICSID είναι οι εξής: 
            
            
               α)η παροχή ενός μηχανισμού διακανονισμού διαφορών για διαφορές μεταξύ επενδυτών και κρατών μέσω συμβιβασμού, διαιτησίας ή διερεύνησης γεγονότων, 
            
            
               β)η διευθέτηση των εν λόγω διαφορών, και
            
            
               γ)η προώθηση των διεθνών επενδύσεων με την εξασφάλιση κλίματος εμπιστοσύνης στη διαδικασία επίλυσης διαφορών. 
            
            
               Ο μηχανισμός διακανονισμού διαφορών ICSID προσφέρεται για διαφορές μεταξύ επενδυτών και κρατών και για διαφορές μεταξύ κρατών στο πλαίσιο επενδυτικών και εμπορικών συμφωνιών, βάσει της εγχώριας νομοθεσίας περί επενδύσεων και επενδυτικών συμβάσεων που συνάπτονται μεταξύ κρατών και ξένων επενδυτών. Το ICSID λειτουργεί επίσης ως διοικητικό μητρώο.
            
            
               2.3.Οι προς έκδοση πράξεις του ICSID
            
            
               Η Γραμματεία του ICSID ξεκίνησε διαδικασία διαβούλευσης για τη μεταρρύθμιση των κανόνων του Κέντρου το 2018. Καθ’ όλη τη διάρκεια των ετών 2018-2021, πραγματοποιήθηκαν εντατικές συζητήσεις μεταξύ της Γραμματείας και των κρατών μελών του ICSID βάσει πέντε διαδοχικών σχεδίων αναθεωρημένων κανόνων. Η Ευρωπαϊκή Ένωση, εκπροσωπούμενη από την Ευρωπαϊκή Επιτροπή, συμμετείχε ενεργά στη διαδικασία διαβούλευσης, συντόνιζε τις θέσεις των κρατών μελών της ΕΕ και υπέβαλλε επανειλημμένως γραπτές παρατηρήσεις επί των σχεδίων κειμένων εξ ονόματος της ΕΕ και των κρατών μελών της. Ως αποτέλεσμα αυτής της διαδικασίας, οι ακόλουθες τροποποιήσεις και τα νέα κείμενα, που παράγουν έννομα αποτελέσματα για την πρακτική που ακολουθεί η Ευρωπαϊκή Ένωση στις συμφωνίες της, θα τεθούν σε ψηφοφορία στο διοικητικό συμβούλιο με γραπτή διαδικασία που έχει προγραμματιστεί να περατωθεί στις 21 Μαρτίου 2022:
            
            
               2.3.1.
                     Τροποποιήσεις στις διαδικασίες της σύμβασης ICSID
            
            
               Οι τροποποιήσεις περιλαμβάνουν τροποποιήσεις των διοικητικών και οικονομικών κανονισμών του ICSID, των κανόνων του ICSID για την εισαγωγή των αιτήσεων, των κανόνων διαιτησίας του ICSID και των κανόνων συμβιβασμού του ICSID. 
            
            
               Μεταξύ των κύριων ουσιαστικών αλλαγών συγκαταλέγονται: νέα απαίτηση να περιλαμβάνεται περιγραφή της κυριότητας και του ελέγχου της επένδυσης στο πλαίσιο της αίτησης διαιτησίας ή συμβιβασμού, υποχρέωση γνωστοποίησης της χρηματοδότησης από τρίτους, ενισχυμένοι κανόνες σχετικά με την εξαίρεση διαιτητών, το κόστος της διαδικασίας, την πρώιμη απόρριψη αβάσιμων αξιώσεων και τον διαχωρισμό διαδικασιών, καθώς και αναθεωρημένα χρονοδιαγράμματα. Μια νέα διάταξη ρυθμίζει ρητά τα αιτήματα εγγυοδοσίας για τα έξοδα. Η διαφάνεια των διαδικασιών έχει ενισχυθεί στον μεγαλύτερο δυνατό βαθμό χωρίς να απαιτηθεί τροποποίηση της σύμβασης ICSID. Προτείνεται επίσης νέο σύνολο κανόνων για την ταχεία διαδικασία διαιτησίας.
            
            
               2.3.2. Τροποποιήσεις στις διαδικασίες της πρόσθετης διευκόλυνσης
            
            
               Οι τροποποιήσεις περιλαμβάνουν αλλαγές στους κανόνες του ICSID για την πρόσθετη διευκόλυνση, στους διοικητικούς και οικονομικούς κανονισμούς του ICSID για την πρόσθετη διευκόλυνση, στους κανόνες διαιτησίας του ICSID για την πρόσθετη διευκόλυνση και στους κανόνες συμβιβασμού του ICSID για την πρόσθετη διευκόλυνση.
            
         
         
            
               Το πεδίο εφαρμογής που είναι δυνατόν να έχουν οι κανόνες για την πρόσθετη διευκόλυνση επεκτείνεται σε επενδυτικές διαφορές στις οποίες ούτε ο καθ' ου ούτε το κράτος του αιτούντος είναι συμβαλλόμενα μέρη της σύμβασης ICSID, καθώς και σε διαφορές στις οποίες εμπλέκονται οργανισμοί περιφερειακής οικονομικής ολοκλήρωσης. Επιπλέον, οι περισσότερες αλλαγές που έγιναν στους κανόνες διαιτησίας και συμβιβασμού του ICSID αποτυπώνονται επίσης στους αναθεωρημένους κανόνες του ICSID για την πρόσθετη διευκόλυνση, με ελαφρώς πιο φιλόδοξες διατάξεις σχετικά με τη διαφάνεια. 
            
            
               2.3.3. Τροποποιήσεις στις διερευνητικές διαδικασίες του ICSID 
            
            
               Οι αλλαγές αφορούν τους κανόνες του ICSID για τη διερεύνηση γεγονότων, καθώς και τους διοικητικούς και οικονομικούς κανονισμούς του ICSID για τη διερεύνηση γεγονότων. Προτείνεται ένα σύνολο επικαιροποιημένων αυτοτελών κανόνων για τη διερεύνηση γεγονότων, κανόνων βάσει των οποίων τα μέρη της διαφοράς μπορούν να ζητήσουν από κοινού τη διεξαγωγή ειδικής διερευνητικής διαδικασίας από διερευνητική επιτροπή. 
            
            
               2.3.4. Πρόταση για νέους κανόνες διαμεσολάβησης του ICSID
            
            
               Προτείνεται νέο σύνολο κανόνων διαμεσολάβησης του ICSID και σχετικοί διοικητικοί και οικονομικοί κανονισμοί ως απάντηση σε αιτήματα κρατών και επενδυτών για την παροχή μεγαλύτερης ικανότητας διαμεσολάβησης. Οι κανόνες διαμεσολάβησης έχουν ευρύ πεδίο εφαρμογής και μπορούν, βάσει συναίνεσης, να εφαρμόζονται σε οποιαδήποτε διαδικασία διαμεσολάβησης που αφορά επένδυση στην οποία εμπλέκεται κράτος ή οργανισμός περιφερειακής οικονομικής ολοκλήρωσης. 
            
            
               3.Θέση που πρέπει να ληφθεί εξ ονόματος της Ένωσης
            
            
               Οι τροποποιήσεις τις οποίες θα κληθεί να ψηφίσει το διοικητικό συμβούλιο του ICSID αντιμετωπίζουν ορισμένες από τις ελλείψεις που εντοπίστηκαν στο ισχύον σύστημα διακανονισμού των διαφορών μεταξύ επενδυτών και κρατών. Πρέπει να σημειωθεί ότι, παράλληλα με τη διαδικασία μεταρρύθμισης του ICSID, η Ευρωπαϊκή Ένωση και τα κράτη μέλη της επιδιώκουν τη σύσταση μόνιμου πολυμερούς επενδυτικού δικαστηρίου, που θα αντικαταστήσει το ισχύον σύστημα διαιτησίας για επενδύσεις με έναν μόνιμο μηχανισμό. Οι εργασίες για τη σύσταση πολυμερούς επενδυτικού δικαστηρίου διεξάγονται επί του παρόντος στο πλαίσιο της Επιτροπής των Ηνωμένων Εθνών για το Διεθνές Εμπορικό Δίκαιο (UNCITRAL) και αναμένεται να ολοκληρωθούν το 2026. Κατά την άποψη της Ευρωπαϊκής Ένωσης, μόνο ένα μόνιμο επενδυτικό δικαστήριο θα αντιμετωπίσει επαρκώς και διεξοδικά όλα τα προβλήματα που προκύπτουν από το ισχύον σύστημα της ad hoc διαιτησίας για επενδύσεις. Ωστόσο, έως ότου να συσταθεί το πολυμερές δικαστήριο, θα εξακολουθήσει να εφαρμόζεται το ισχύον σύστημα διαιτησίας για επενδύσεις και θα πρέπει να είναι ευπρόσδεκτη κάθε βελτίωση των κανόνων του. Το Συμβούλιο θα πρέπει, επομένως, να υποστηρίξει τις προτεινόμενες τροποποιήσεις των κανόνων του ICSID.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει τα ακόλουθα: Το Συμβούλιο, μετά από πρόταση της Επιτροπής ή του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, εκδίδει απόφαση για την αναστολή της εφαρμογής μιας συμφωνίας και τον καθορισμό των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.
            
            
               Πρώτον, σύμφωνα με το άρθρο 218 παράγραφος 9 της ΣΛΕΕ, απαιτείται όργανο που να έχει συσταθεί από διεθνή συμφωνία, και το οποίο να έχει την εξουσία να θεσπίζει κανόνες ή να εκδίδει αποφάσεις στο πλαίσιο της εν λόγω συμφωνίας. Η διατύπωση σε όργανο που συνιστάται από δεδομένη συμφωνία σημαίνει ότι η διάταξη αυτή αφορά τις θέσεις που θα πρέπει να ληφθούν εξ ονόματος της Ένωσης στο πλαίσιο της συμμετοχής της, διά των θεσμικών οργάνων της ή, εφόσον απαιτείται, διά των κρατών μελών της που ενεργούν από κοινού προς το συμφέρον της, για την έκδοση τέτοιων πράξεων εντός του οικείου διεθνούς οργάνου
                  3
               . 
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ευρωπαϊκή Ένωση είναι μέλος του σχετικού οργάνου ή συμβαλλόμενο μέρος της συμφωνίας
                  4
               . Το Δικαστήριο έκρινε ότι [ό]ταν ο επίμαχος τομέας εμπίπτει σε μία από τις αρμοδιότητες της Ένωσης, [...], η μη συμμετοχή της Ένωσης στη σχετική διεθνή συμφωνία δεν την εμποδίζει να ασκεί την αρμοδιότητα αυτή και, ειδικότερα, να καθορίζει, στο πλαίσιο των θεσμικών οργάνων της, τη θέση που θα ληφθεί εξ ονόματός της ενώπιον του οργάνου που έχει συστήσει η εν λόγω συμφωνία, ιδίως μέσω των μετεχόντων στη συμφωνία κρατών μελών που ενεργούν αλληλεγγύως προς το συμφέρον της Ένωσης.
                  5
               
            
            
               4.1.2.Εφαρμογή στην προκειμένη περίπτωση
            
            
               Οι προβλεπόμενες πράξεις για την τροποποίηση των κανόνων του ICSID πληρούν τις εν λόγω αρχές.
            
            
               Πρώτον, το διοικητικό συμβούλιο του ICSID, το όργανο που ψηφίζει επί των τροποποιήσεων, συνιστά όργανο που έχει συσταθεί με συμφωνία, όπως ορίζει το άρθρο 218 παράγραφος 9 της ΣΛΕΕ. Το ισχύον άρθρο 7 της σύμβασης ICSID και ο κανονισμός 7 των διοικητικών και οικονομικών κανονισμών του ICSID εκφράζουν τον ρόλο του διοικητικού συμβουλίου στην τροποποίηση των κανόνων του ICSID, μεταξύ άλλων. Το διοικητικό συμβούλιο έχει την εξουσία να θεσπίζει κανόνες ή να εκδίδει αποφάσεις στο πλαίσιο των συμφωνιών του ICSID. Το διοικητικό συμβούλιο δεν ενεργεί ανεξάρτητα από τα μέρη αλλά μέσω των συμβαλλόμενων κρατών του (βλ. άρθρο 4 παράγραφος 1 της σύμβασης ICSID).
            
            
               Δεύτερον, οι προς έκδοση πράξεις είναι πράξεις που παράγουν έννομα αποτελέσματα, σύμφωνα με το άρθρο 218 παράγραφος 9 της ΣΛΕΕ. Ο μηχανισμός διακανονισμού διαφορών του ICSID εφαρμόζεται στις διεθνείς συμφωνίες της Ευρωπαϊκής Ένωσης και των κρατών μελών της για την προστασία των επενδύσεων
                  6
               . Ιδίως, μετά την έγκριση των τροποποιήσεων, οι κανόνες του ICSID για την πρόσθετη διευκόλυνση θα εφαρμόζονται δυνητικά σε διαφορές που εγείρονται κατά της Ευρωπαϊκής Ένωσης στις οποίες το αντικείμενο της διαφοράς είναι μέτρα που έχει εκδώσει η Ένωση και στις οποίες η Ένωση θα ενεργεί ως καθ' ης. Επομένως, οι τροποποιήσεις των κανόνων του ICSID παράγουν έννομα αποτελέσματα για τη λειτουργία και την εφαρμογή διεθνών συμφωνιών που συνάπτονται από την Ένωση, καθώς και για τη διεξαγωγή νομικών διαδικασιών στις οποίες η Ένωση θα είναι διάδικος. 
            
            
               Εν συντομία, η Επιτροπή ζητεί από το Συμβούλιο να εγκρίνει τη θέση της Ένωσης όσον αφορά τις προς έκδοση πράξεις, ώστε τα κράτη μέλη που είναι συμβαλλόμενα μέρη της σύμβασης ICSID και ενεργούν από κοινού προς το συμφέρον της Ένωσης να μπορούν να εκφράσουν τη θέση της Ένωσης στο διοικητικό συμβούλιο του ICSID. Η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
         
         
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ευρωπαϊκής Ένωσης. Σύμφωνα με πάγια νομολογία, η επιλογή της νομικής βάσεως μιας κοινοτικής πράξεως πρέπει να θεμελιώνεται σε αντικειμενικά στοιχεία δεκτικά δικαστικού ελέγχου, μεταξύ των οποίων καταλέγονται, ιδίως, ο σκοπός και το περιεχόμενο της πράξεως
                  7
               .
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος των προς έκδοση πράξεων αφορά την επικαιροποίηση και την τροποποίηση υφιστάμενων κανόνων του ICSID, δηλαδή τη μεταρρύθμιση των κανόνων διακανονισμού διαφορών από επενδύσεις, τους οποίους χρησιμοποιεί η Ευρωπαϊκή Ένωση και τα κράτη μέλη της σε διάφορες συμφωνίες της ΕΕ.
            
            
               Σύμφωνα με το άρθρο 207 της ΣΛΕΕ, οι άμεσες ξένες επενδύσεις αποτελούν μέρος της κοινής εμπορικής πολιτικής της Ευρωπαϊκής Ένωσης. Οι διεθνείς συμφωνίες της ΕΕ και των κρατών μελών της ΕΕ που παραπέμπουν στους κανόνες του ICSID παρέχουν προστασία για τις άμεσες ξένες επενδύσεις και έχουν εγκριθεί (ή, όταν πρόκειται για επενδυτικές συμφωνίες των κρατών μελών της ΕΕ, έχουν εξουσιοδοτηθεί τα κράτη μέλη να τις συνάψουν
                  8
               ) βάσει του άρθρου 207 της ΣΛΕΕ. Σύμφωνα με το Δικαστήριο της Ευρωπαϊκής Ένωσης, οι άμεσες ξένες επενδύσεις εμπίπτουν στην αποκλειστική αρμοδιότητα της Ένωσης, ενώ οι ξένες επενδύσεις πλην των αμέσων και ο διακανονισμός διαφορών από επενδύσεις εμπίπτουν σε συντρέχουσα αρμοδιότητα της Ένωσης και των κρατών μελών της
                  9
               . 
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 παράγραφος 4 πρώτο εδάφιο της ΣΛΕΕ.
            
            
               4.3.Συμπέρασμα
            
            
               Συμπερασματικά, η νομική βάση της προτεινόμενης απόφασης θα πρέπει να είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσιευση της προς εκδοση πραξης
            
            
               Λόγω του δημόσιου συμφέροντος για τη μεταρρύθμιση του διακανονισμού διαφορών μεταξύ επενδυτών και κρατών, και δεδομένης της δέσμευσης της Ένωσης για διαφάνεια, είναι σκόπιμο να δημοσιευθεί η απόφαση του Συμβουλίου μετά την ολοκλήρωση της διαδικασίας ψηφοφορίας στο διοικητικό συμβούλιο του ICSID στις 21 Μαρτίου 2022.
            
            
               2022/0025 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Κέντρου Διακανονισμού Διαφορών από Επενδύσεις (ICSID)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το διοικητικό συμβούλιο του ICSID θα ψηφίσει επί των τροποποιήσεων των κανόνων του ICSID που παράγουν έννομα αποτελέσματα για τους σκοπούς του άρθρου 218 παράγραφος 9 της ΣΛΕΕ με γραπτή διαδικασία που έχει προγραμματιστεί να ολοκληρωθεί στις 21 Μαρτίου 2022. 
            
            
               (2)Η Ευρωπαϊκή Ένωση δεν είναι μέλος του ICSID. Ωστόσο, η Ένωση ενσωματώνει παγίως τους κανόνες του ICSID —με παραπομπή σ’ αυτούς— στις εμπορικές και επενδυτικές της συμφωνίες που προβλέπουν προστασία των επενδύσεων και διακανονισμό των επενδυτικών διαφορών. 
            
            
               (3)Με τη γνωμοδότηση 2/15 του Δικαστηρίου, της 16ης Μαΐου 2017
                  10
               , το Δικαστήριο διευκρίνισε ότι οι άμεσες ξένες επενδύσεις εμπίπτουν στην αποκλειστική αρμοδιότητα της Ένωσης, ενώ οι ξένες επενδύσεις πλην των αμέσων και ο διακανονισμός επενδυτικών διαφορών εμπίπτουν σε συντρέχουσα αρμοδιότητα της Ένωσης και των κρατών μελών της.
            
         
         
            
               (4)Μέσω της μεταρρύθμισης των κανόνων του ICSID, οι κανόνες του ICSID για την πρόσθετη διευκόλυνση θα εφαρμόζονται δυνητικά σε διαφορές που εγείρονται κατά οργανισμών περιφερειακής οικονομικής ολοκλήρωσης όπως είναι η Ευρωπαϊκή Ένωση. Η Ένωση χρησιμοποιεί επίσης τους κανόνες του ICSID στις συμφωνίες της και μπορούν να χρησιμοποιηθούν από επενδυτές της Ένωσης σε υποθέσεις κατά τρίτων χωρών, από επενδυτές εκτός Ένωσης κατά κρατών μελών της Ένωσης ή της ίδιας της Ένωσης, όταν πληρούνται οι σχετικές απαιτήσεις της σύμβασης ICSID
                  11
               . Έτσι, οι τροποποιήσεις των κανόνων του ICSID θα έχουν έννομα αποτελέσματα στη λειτουργία και την εφαρμογή διεθνών συμφωνιών που συνάπτονται από την Ένωση και στη διεξαγωγή νομικών διαδικασιών στις οποίες η Ένωση μπορεί να είναι διάδικος. Επομένως, η Ένωση έχει ιδιαίτερο ενδιαφέρον για τη μεταρρύθμιση των κανόνων του ICSID.
            
            
               (5)Είκοσι έξι κράτη μέλη της Ένωσης είναι μέλη του ICSID. Τα εν λόγω κράτη μέλη έχουν τη δυνατότητα να συμμετάσχουν στο διοικητικό συμβούλιο και να ψηφίσουν επί των τροποποιημένων κανόνων στο πλαίσιο της γραπτής διαδικασίας. 
            
            
               (6)Επομένως, το Συμβούλιο θα πρέπει να εγκρίνει τη θέση της Ένωσης όσον αφορά τις προβλεπόμενες τροποποιήσεις των κανόνων του ICSID, ώστε τα κράτη μέλη που είναι συμβαλλόμενα μέρη της σύμβασης ICSID και ενεργούν από κοινού προς το συμφέρον της Ένωσης να εκφράσουν τη θέση της Ένωσης στο διοικητικό συμβούλιο του ICSID. 
            
            
               (7)Στο πλαίσιο των διαδικασιών της σύμβασης ICSID, οι τροποποιήσεις επικαιροποιούν και αναπτύσσουν τους διοικητικούς και οικονομικούς κανονισμούς, τους κανόνες για την εισαγωγή των αιτήσεων, τους κανόνες διαιτησίας του ICSID και τους κανόνες συμβιβασμού του ICSID. Οι τροποποιήσεις θα οδηγήσουν, μεταξύ άλλων, στην ενίσχυση της διαφάνειας των διαδικασιών, στην αποσαφήνιση των διατάξεων σχετικά με την πρώιμη απόρριψη αβάσιμων αξιώσεων και με την εγγυοδοσία για τα έξοδα, και στην εφαρμογή υποχρεώσεων γνωστοποίησης για τη χρηματοδότηση από τρίτα μέρη. 
            
            
               (8)Στο πλαίσιο των διαδικασιών του ICSID για την πρόσθετη διευκόλυνση, οι προτεινόμενες τροποποιήσεις επικαιροποιούν και αναπτύσσουν τους διοικητικούς και οικονομικούς κανονισμούς του ICSID για την πρόσθετη διευκόλυνση, τους κανόνες διαιτησίας του ICSID για την πρόσθετη διευκόλυνση και τους κανόνες συμβιβασμού του ICSID για την πρόσθετη διευκόλυνση. Οι τροποποιήσεις των διαδικασιών της σύμβασης ICSID θα αποτυπώνονται επίσης, στο μεγαλύτερο μέρος τους, στους κανόνες του ICSID για την πρόσθετη διευκόλυνση. Επιπλέον, το πεδίο εφαρμογής των διαδικασιών της πρόσθετης διευκόλυνσης θα επεκταθεί ώστε να περιλαμβάνει, μεταξύ άλλων, διαφορές στις οποίες εμπλέκονται οργανισμοί περιφερειακής οικονομικής ολοκλήρωσης. 
            
            
               (9)Στο πλαίσιο των διερευνητικών διαδικασιών του ICSID, οι προτεινόμενες τροποποιήσεις επικαιροποιούν και αναπτύσσουν τους αυτοτελείς κανόνες του ICSID για τη διερεύνηση γεγονότων και τους διοικητικούς και οικονομικούς κανονισμούς του ICSID για τη διερεύνηση γεγονότων. 
            
            
               (10)Στο πλαίσιο της διαμεσολάβησης του ICSID, η μεταρρυθμιστική πρόταση θεσπίζει νέο σύνολο κανόνων διαμεσολάβησης του ICSID και διοικητικούς και οικονομικούς κανονισμούς για τη διαμεσολάβηση του ICSID. 
            
            
               (11)Η Επιτροπή, σε συνεργασία με τις κυβερνήσεις των κρατών μελών που είναι συμβαλλόμενα μέρη της σύμβασης ICSID, έχει αναλάβει ηγετικό ρόλο στη διαπραγμάτευση των επικαιροποιημένων κανόνων με βάση τις συμφωνηθείσες θέσεις της Ένωσης. Οι τροποποιήσεις αποτελούν απάντηση σε τρέχοντες προβληματισμούς που εκφράζονται όσον αφορά το ισχύον σύστημα διακανονισμού διαφορών μεταξύ επενδυτών και κρατών, και βελτιώνουν ουσιαστικά τους κανόνες και τους κανονισμούς του ICSID. 
            
            
               (12)Η θέση που θα πρέπει να ληφθεί εξ ονόματος της Ένωσης βάσει της παρούσας απόφασης δεν θα πρέπει να θίγει τον κύριο στόχο της Ένωσης και των κρατών μελών της να επιδιώξουν τη σύσταση μόνιμου πολυμερούς επενδυτικού δικαστηρίου, που θα αντικαταστήσει το ισχύον σύστημα διαιτησίας για επενδύσεις από έναν μόνιμο μηχανισμό.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Τα κράτη μέλη που είναι συμβαλλόμενα μέρη της σύμβασης ICSID, ενεργώντας από κοινού προς το συμφέρον της Ένωσης, εκφράζουν την αποδοχή των τροποποιήσεων των κανόνων του ICSID κατά τις γραπτές διαδικασίες ψηφοφορίας που κίνησε ο πρόεδρος του διοικητικού συμβουλίου του ICSID στις 20 Ιανουαρίου 2022.
            
            
               Άρθρο 2
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης μετά την ολοκλήρωση της διαδικασίας ψηφοφορίας στο διοικητικό συμβούλιο του ICSID.
            
            
               Άρθρο 3
            
            
               Η παρούσα απόφαση απευθύνεται στα κράτη μέλη που είναι συμβαλλόμενα μέρη της σύμβασης ICSID.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        δηλ. των διοικητικών και οικονομικών κανονισμών του ICSID, των κανόνων για την εισαγωγή των αιτήσεων, των κανόνων διαιτησίας, των κανόνων συμβιβασμού, των κανόνων πρόσθετης διευκόλυνσης, των διοικητικών και οικονομικών κανονισμών για την πρόσθετη διευκόλυνση, των κανόνων διαιτησίας για την πρόσθετη διευκόλυνση, των κανόνων συμβιβασμού για την πρόσθετη διευκόλυνση, των κανόνων διερεύνησης, των διοικητικών και οικονομικών κανονισμών διερεύνησης, των κανόνων διαμεσολάβησης, των διοικητικών και οικονομικών κανονισμών διαμεσολάβησης.
               
               
                  
                     (2)
                  
                        Βλ. άρθρο 8.23 παράγραφος 2 της συνολικής οικονομικής και εμπορικής συμφωνίας ΕΕ-Καναδά (CETA), άρθρο 3.33 παράγραφος 2 της συμφωνίας προστασίας των επενδύσεων ΕΕ-Βιετνάμ και άρθρο 3.6 παράγραφος 1της συμφωνίας προστασίας των επενδύσεων ΕΕ-Σινγκαπούρης. Το άρθρο 26 της Συνθήκης για τον Χάρτη Ενέργειας, στην οποία η Ένωση είναι συμβαλλόμενο μέρος, προβλέπει επίσης την εφαρμογή των κανόνων του ICSID.
               
               
                  
                     (3)
                  
                        Απόφαση του Δικαστηρίου της 6ης Οκτωβρίου 2015, Συμβούλιο κατά Επιτροπής, C-73/14, ECLI:EU:C:2015:663, σκέψη 63.
               
               
                  
                     (4)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64.
               
               
                  
                     (5)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 52.
               
               
                  
                     (6)
                  
                        Βλ. άρθρο 8.23 παράγραφος 2 της συνολικής οικονομικής και εμπορικής συμφωνίας ΕΕ-Καναδά (CETA), άρθρο 3.33 παράγραφος 2 της συμφωνίας προστασίας των επενδύσεων ΕΕ-Βιετνάμ και άρθρο 3.6 παράγραφος 1της συμφωνίας προστασίας των επενδύσεων ΕΕ-Σινγκαπούρης. Το άρθρο 26 της Συνθήκης για τον Χάρτη Ενέργειας, στην οποία η Ένωση είναι συμβαλλόμενο μέρος, προβλέπει επίσης την εφαρμογή των κανόνων του ICSID.
               
               
                  
                     (7)
                  
                        Απόφαση του Δικαστηρίου της 12ης Δεκεμβρίου 2002, Επιτροπή κατά Συμβουλίου, Υπόθεση C-281/01, ECLI:EU:C:2002:761, σκέψη 33.
               
               
                  
                     (8)
                  
                        Βλ. κανονισμό (ΕΕ) αριθ. 1219/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012 , που αφορά τη θέσπιση μεταβατικών ρυθμίσεων στο πλαίσιο διμερών επενδυτικών συμφωνιών μεταξύ κρατών μελών και τρίτων χωρών.
               
               
                  
                     (9)
                  
                        Γνωμοδότηση 2/15 του Δικαστηρίου της Ευρωπαϊκής Ένωσης της 16ης Μαΐου 2017, ECLI:EU:C:2017:376, σκέψη 293.
               
               
                  
                     (10)
                  
                        Γνωμοδότηση 2/15 του Δικαστηρίου της Ευρωπαϊκής Ένωσης, της 16ης Μαΐου 2017, ECLI:EU:C:2017:376.
               
               
                  
                     (11)
                  
                        Αυτό δεν είναι επί του παρόντος δυνατό όσον αφορά την Ένωση, δεδομένου ότι οι οργανισμοί περιφερειακής ολοκλήρωσης δεν μπορούν να είναι μέλη του ICSID, ελλείψει τροποποίησης της σύμβασης ICSID.